ഉര്വശിയ്ക്ക് ഒപ്പം എത്തിച്ചേരാന് പലപ്പോഴും ബുദ്ധിമുട്ടി: തുറന്നുപറഞ്ഞ് ഭാഗ്യലക്ഷ്മി ഉര്വശിയ്ക്ക് വേണ്ടി ഡബ്ബ് ചെയ്യുമ്ബോഴുള്ള അനുഭവത്തെ കുറിച്ച് മനസ്സ് തുറന്നിരിക്കുകയാണ് ഡബ്ബിംഗ് ആര്ട്ടിസ്റ്റ് ഭാഗ്യലക്ഷ്മി. ഉര്വശിയുടെ പ്രകടനങ്ങളെല്ലാം മികച്ചതാണ്. വളരെ ചെറിയ എക്സ്പ്രഷനില് പോലും സംഭാഷണങ്ങളും ഉണ്ടാകുമെന്നതിനാല് ഉര്വശിയ്ക്ക് ഒപ്പം എത്തിച്ചേരാന് പലപ്പോഴും ബുദ്ധിമുട്ടിയിരുന്നുവെന്നാണ് ഭാഗ്യലക്ഷ്മി പറയുന്നത്. കൗമുദി ടിവിക്ക് നല്കിയ അഭിമുഖത്തിലാണ് ഭാഗ്യലക്ഷ്മി ഇത് വ്യക്തമാക്കിയത്. ലാല് സലാം സിനിമയില് ഡബ്ബ് ചെയ്യാന് പോയപ്പോഴുള്ള അനുഭവവും ഭാഗ്യലക്ഷ്മി പങ്കുവെച്ചു. ഉര്വശിക്ക് ഡബ്ബ് ചെയ്യാന് പോയപ്പോള് സിനിമയുടെ സംവിധായകന് വേണു നാഗവള്ളി പറഞ്ഞതിനെ കുറിച്ചും ഭാഗ്യലക്ഷ്മി അഭിമുഖത്തില് പങ്കുവെച്ചു മോളൂ എന്ന് വിളിച്ച് മാത്രമാണ് വേണു സര് സംസാരിക്കാറുള്ളത്. ലാല് സലാം ഡബ്ബിംഗിനെത്തിയപ്പോള് ചിത്രത്തില് ഉര്വശി ആദ്യഭാഗത്തില് കുസൃതി നിറഞ്ഞ പെണ്കുട്ടിയായും രണ്ടാംഭാഗത്തില് വളരെ ഒതുക്കമുള്ള പക്വതയാര്ന്ന പെണ്കുട്ടിയുമായാണ് പ്രത്യക്ഷപ്പെട്ടത്. ഉര്വശിയുടെ ചിരി ചെറിയ കുപ്പിയില് കുഞ്ഞ് കല്ലുകള് ഇട്ട് കുലുക്കും പോലെയാണെന്നും അതേ മനോഹാരിത ഡബ്ബ് ചെയ്യുമ്ബോള് വരണമെന്നുമായിരുന്നു വേണു സര് പറഞ്ഞത് . ചില ഡയലോഗുകള് വലുതായി വാ തുറന്നല്ല ഉര്വശി അവതരിപ്പിക്കാറ്. അതുകൊണ്ട് തന്നെ പൈലറ്റ് സീന് കാണുമ്ബോള് മനസ്സിലാകാറുണ്ടായിരുന്നില്ല ഭാഗ്യലക്ഷ്മി പറഞ്ഞു. അന്യഭാഷ നടിമാര്ക്ക് ഡബ്ബ് ചെയ്യുമ്ബോള് പല ഡയലോഗുകളും അവരുടെ ഉച്ചാരണം ശരിയല്ലാത്തതിനാല് ബുദ്ധിമുട്ടിയാണ് പറഞ്ഞിരുന്നത്. അത് ഏറെ ദേഷ്യം തോന്നിപ്പിച്ചിരുന്നു. സിനിമയില് നിന്ന് ഒരിക്കലും മോശം അനുഭവങ്ങള് ഉണ്ടായിട്ടില്ല. എല്ലാക്കാലത്തും തന്നെ ഏറ്റവും കൂടുതല് കെയര് ചെയ്തിട്ടുള്ളത് സിനിമാക്കാരാണ് ഭാഗ്യലക്ഷ്മി കൂട്ടിച്ചേര്ത്തു.